Só werk verkeersboetesArgieffoto Jaagduiwels met uitstaande boetes gaan binnekort aan die pen ry. Die stad Kaapstad het Dinsdag in ŉ verklaring gesê dat ŉ toename in lasbriewe beplan word vir diegene wat nie in die hof verskyn oor boetes nie, selfs al is geen kennisgewing ontvang nie. Dié verklaring het ook presies verduidelik hoe verkeersboetes werk en gewaarsku dat geen verskoning geldig gaan wees om oortreders voortaan uit die moeilikheid te hou nie. JP Smith, Kaapstad se burgemeesterskomiteelid vir veiligheid en sekuriteit, het verduidelik dat verkeer–wetstoepassingsagentskappe oor die algemeen twee soorte boetes uitreik. Dié twee boetes staan bekend as Artikel 341 en Artikel 56-boetes. “Niksvermoedende motoriste kan weens ŉ gebrek aan kennis in hegtenis geneem word omdat hulle nie die verskil tussen die boetes verstaan nie,” het Kaapstad se burgemeesterskomiteelid vir veiligheid en sekuriteit, JP Smith, in die verklaring gesê. ŉ Artikel 341-boete word uitgereik wanneer dit nie duidelik is wie die bestuurder is nie, soos wanneer die motoris deur middel van ŉ kamera vasgetrek word, of ŉ parkeerkaartjie kry. In hierdie geval ontvang die motoris ŉ boete in die pos of onder die ruitveër. As die boete nie betaal word nie, volg ŉ dagvaarding met ŉ hofdatum. Artikel 56-boetes word uitgereik wanneer ŉ motoris self deur ŉ verkeersbeampte gestop word wanneer die verkeersbeampte sien dat ŉ oortreding begaan word. Wanneer hierdie boete uitgereik word en die motoris betaal nie teen die sperdatum wat op die boete verskyn nie, moet die motoris outomaties in die hof verskyn. ŉ Tweede kennisgewing word nie vir die boete uitgereik nie. “Party motoriste is onder die indruk ŉ opvolgkennisgewing word ook vir hierdie soort boete gestuur. Wanneer hulle nie die kennisgewing ontvang nie, ignoreer hulle die boete. Wanneer die motoriste dan by ŉ padblokkade gestop word, besef hulle eers hulle is gedagvaar. Die motoris kan dan werklik die risiko loop om inhegtenis geneem te word en selfs tyd in ŉ aanhoudingsel deur te bring. Dit beteken die verkeersdepartement sit met ŉ hoop lasbriewe wat vermy kon word as die motoris sy boetes betaal het,” het Smith gesê. Hy sê baie mense versuim ook opsetlik om boetes te betaal. “Ek het baie min simpatie met sulke motoriste, want hulle het geen respek vir die wet nie. Hulle moet weet hulle sal aan die pen ry.” ŉ Reeks stappe is reeds gedoen om te verseker meer lasbriewe word uitgestuur. “Ons het onder meer ŉ ooreenkoms met die balju om die lasbriewe vinniger uit te stuur. Motoriste sal dan verhoed word om motorlisensies te hernu, hulle sal ŉ SMS-boodskap kry om hulle te herinner en tegnologie sal gebruik word wat ŉ motoris se nommerplaat “herken” met bewys van adres.” Smith sê hy wil motoriste vriendelik herinner die uitreiking van verkeersboetes gaan nie daaroor om ŉ inkomste te maak nie, maar oor die handhawing van nasionale wetgewing.